
বাংলাদেশে এখনও মন্দা শাসন চলছে
যুগান্তর রিপোর্ট
প্রকাশ : ২৫ জুলাই, ২০১৪
বাংলাদেশে এখনও মন্দা শাসন চলছে বলে মন্তব্য করেছেন ব্র্যাকের প্রতিষ্ঠাতা ও ব্র্যাক বিশ্ববিদ্যালয়ের ট্রাস্টি বোর্ডের চেয়ারপারসন স্যার ফজলে হাসান আবেদ। বৃহস্পতিবার তিনি ব্র্যাক ইন্সটিটিউট অব গভর্নেন্স অ্যান্ড ডেভেলপমেন্ট (বিআইজিডি) কার্যালয়ের উদ্বোধনী অনুষ্ঠানে প্রধান অতিথির বক্তব্য রাখছিলেন।
রাজধানীর মহাখালীতে ইন্সটিটিউট অব গভর্ননেন্স স্ট্যাডিজ (আইজেএস) আয়োজিত এ অনুষ্ঠানে ফজলে হাসান আবেদ বাংলাদেশের মন্দা শাসন ব্যবস্থা প্রসঙ্গে আরও বলেন, সহস্রাব্দ উন্নয়নের লক্ষ্যমাত্রার (এমডিজি) বেশির ভাগ লক্ষ্যই অর্জন করতে পেরেছে বাংলাদেশ। এ সময়ে দেশের উন্নতিও হয়েছে অনেক। তবে এর শাসন ব্যবস্থার খুব বেশি উন্নতি হয়নি। বরং কোনো কোনো ক্ষেত্রে আরও অবনতি ঘটেছে।
বিআইজিডির নির্বাহী পরিচালক সুলতান হাফিজ রহমানের সভাপতিত্বে এ অনুষ্ঠানে অন্যদের মধ্যে বক্তব্য রাখেন ব্র্যাক বিশ্ববিদ্যালয়ের নবনিযুক্ত ভিসি ড. সৈয়দ সাদ আন্দালিব, ব্র্যাকের নির্বাহী পরিচালক ড. মাহবুব হোসেন। উপস্থিতি ছিলেন ড. আহমেদ মোসতাক রাজা চৌধুরী, বিআইজিডির গবেষক ড. তোফায়েল আহমেদ, গবেষণা প্রধান ড. মিনহাজ মাহমুদ, একাডেমিক সমন্বয়ক ড. জহুরুল ইসলাম প্রমুখ।
অনুষ্ঠানে স্যার আবেদ শাসন প্রক্রিয়ার উন্নয়নে সঠিক কর্মপন্থা নির্ধারণের পরামর্শ রেখে বলেন, এ প্রক্রিয়া অনুসরণ করে সবার জন্য আইনি সুরক্ষা পাওয়ার এবং সুবিচারের অধিকার, উদ্যোক্তাদের স্বাধীনতা, ভূমির অধিকারসহ জনগণের বঞ্চনা লাঘবে নানা বিষয় উন্নয়ন ঘটাতে হবে।

